Vier in hegtenis geneem oor Northam-geweldGeweld tussen Amcu en NUM in Northam, Limpopo (Junie 2016) Foto: SAPD Vier persone, waaronder ŉ moordverdagte, is by die Northam-myn in Limpopo in hegtenis geneem. Moatshe Ngoape, woordvoerder van die polisie, het Dinsdag gesê die verdagtes is Maandagaand tydens ŉ operasie by die myn in hegtenis geneem. “Die verdagtes is in hegtenis geneem in verband met openbare geweld en opsetlike saakbeskadiging tydens gewelddadige betogings verlede week Maandag by Zondereinde-myn se hek,” het hy gesê. Kol. Ronel Otto het bygevoeg een van die vier persone is ook in hegtenis geneem in verband met die moord op die 52-jarige Thembinkosi Mhlabeni, wat tydens die betoging doodgemaak is. Die verdagtes is tussen 41 en 52 jaar oud. Otto het gesê die polisie is nog op soek na ŉ tweede moordverdagte. “Die ondersoek ná Mthetheleli Zefunele op Sondag, 5 Junie, in Northam doodgeskiet is, duur voort.” Verskeie persone is al ondervra, maar niemand is nog in hegtenis geneem nie. Die verdagtes sal na verwagting Woensdag in die Northam-landdroshof verskyn. Lees alle vorige berigte oor Northam op Maroela Media.